Аклиникақәа рҿы аҭыҧқәа ахьыҟам азын, Чехиа Германтәылеи Швеицариеи Польшеи ирыҳәоит чехиатәи апациентцәа рыдыркыларц
Чехиатәи ареспублика егьырҭ атәылақәа ирыҳәоит ахатә ковид-пациентцәа рыдыркыларц. Чехиа Агәабзиарахьчара аминистрра аофициалтә саит ишану ала, аклиникақәа рҿы аҭыҧқәа рыҟамзаара амшала, атәыла аиҳабыра Германтәылеи, Швеицариеи, Польшеи ирыҳәоит чехиатәи аковид-пациентцәа рыдыркыларц. Ари аинформациа аланарҵәеит аҭыжьымҭа «Гардиан».
«Регионқәак рхәышәтәырҭақәа рҿы аҭыҧқәа иҟаӡам, дара уаҳа апациентцәа зрыдыркылом», — ирҳәеит Чехиа Агәабзиарахьчара аминистрраҿы.
Иахьазы иҟоу адыррақәа рыла, атәыла ахәышәтәырҭақәа ирҭоуп акоронавирус ала ичмазаҩу 8 153ҩык апациентцәа, урҭ рҟынтә 1735ҩык ареанимациатә аҟәшақәа рҿы ишьҭоуп.
Хәажәкыра 1 инаркны Чехиа ахәыҷбаҳчақәеи ашколқәеи иаркуп. Афатәаалыҵ адәқьанқәа рыда, егьырҭ ахәаахәҭратә обиектқәа зегьы русура аанкылоуп.